**ZAPISNIK 16. sestanka VO Gornja Branica, dne 18.11.2016 ob 20.00 uri.**

Prisotni: Anamarija Samec, Vid Sorta, Šefan Čehovin, Simon Štemberger.

Neopravičeno odsotni: Kristijan Štemberger.

Dnevni red:

1. ugotovitev sklepčnosti in potrditev dnevnega reda
2. potrditev zapisnika 15. sestanka VO
3. postaviitev bazne postaje v Čehovinih
4. šagra v Gornji Branici
5. urejanje označenih peš poti po dolini
6. razno

**Sklepi sprejeti na 16. sestanku VO Gornja Branica 18.11.2016:**

AD 1.Dnevni red je bil sprejet.

AD 2. Zapisnik 15. sestanka VO je bil potrjen.

AD 3. Predsednik prebere dopise iz občine in postavi na vpogled skopirano dokumentacijo gradbenega projekta postavitve bazne postaje SIMOBIL-a nad vasjo Čehovini na parc. k.o. Štjak 3009. Občina od vaškega odbora pričakuje odgovor v osmih dneh, za kar se bomo potrudili; vendar smatramo, da je to prekratek rok za podati odgovor oz. stališče vaščanov.

**Sklep:** - v naslednjih dneh o projektu pisno obvestimo vsako gospodinjstvo v Gornji Branici in skličemo zbor vaščanov v sredo 23.11.2016 ob 19.00 za izmenjavo mnenj

**Stališča VO:**

* Smo za to, da se v Gornji Branici ojača mobilni signal
* od izvajalca oz. nosilca projekta zahtevamo pisno zagotovilo, da bo mobilni signal v vseh vaseh Gornje Branice boljši kot dosedaj
* Investitor mora za dostopno pot do bazne postaje poskrbeti za soglasja vseh lastnikov parcel po katerih poteka pot oz. se bo pot širila
* Občina naj pisno obvesti vse lastnike parcel, ki mejijo na parcelo na kateri bo postavljen objekt oziroma stolp
* Po končanih delih mora investitor poskrbeti za tamponiranje in odvodnjavanje na poti, ki poteka do stolpa
* Barva stolpa naj bo naravi prijazna (naravne barve)
* Od nosilca projekta zahtevamo pred izdajo soglasja poročilo o sevanju in poročilo o škodljivosti sevanja stolpa oz. anten na okoliško naravo in prebivalce
* Od nosilca projekta zahtevamo po izvedbi projekta poročilo o dejanskih sevanjih, meritvah in pokritosti signala
* Od nosilca projekta zahtevamo ureditev pokritosti s signalom za vse obstoječe ponudnike mobilne telefonije v Sloveniji oz. dovoljenje za postavitev njihovih oddajnikov
* pred oddajo dokončnega mnenja skličemo še en zbor vaščanov na katerem želimo slišati mnenje in zagotovila stroke glede ne/škodljivosti postavitve antene v neposredni bližini vasi

AD 4. Tudi letos se dogovorimo, da bomo na šagri 27.11.2016 po sv. maši povabili vaščane v vaški dom na klepet ob štrukljih in čaju.

**Sklep:** 27.11.2016 bomo v prostorih vaškega doma s štruklji in čajem pogostili vaščane ob prazniku zavetnice sv. Katarine

AD 5. Občina Komen je s posameznimi tablami označila kolesarske in peš poti po in nad dolino Branice. Nekateri vaščani o tem projektu niso vedeli nič in se sprašujejo kaj to pomeni, ter pravzaprav kdo oskrbuje te peš poti.

**Sklep:** občino naprošamo, da nam poda odgovor glede urejanja teh kolesarskih in peš poti, katere potekajo tako po privat parcelah kot tudi po služnostnih poteh.

AD 6. Pod točko razno smo se pogovarjali:

a) 14.9.2016 na dan predstavitve projekta »jaz predlagam« smo župana in podžupana seznanili z dejstvom, da imamo interesenta za najem prostorov v vaškem domu, predvsem nedokončanih stanovanj in apartmajev. Prosili smo za podatke glede formalno pravnega urejanja (zbiranje ponudb) oz. oddajanja teh prostorov v vaškem domu.

1. Odločili smo se za nakup dveh železnih arhivskih omar za v vaški dom. Pridobili smo nekaj ponudb in odločili smo se za najugodnejšo od podjetja Trevis d.o.o.
2. Pogovarjali smo se o planu dela za leto 2017, glede na zmanjšanje glavarine in glede a to, da projekti ki smo jih imeli v planu že več časa se skozi projekt »jaz predlagam« niso uvrstili (po našem mnenju neupravičeno) na glasovanje, smo razmišljali kako do sredstev za realizacijo dolgoročnih projektov.
3. Pogovarjali smo se o urejanju in čiščenju skupnih prostorov vaškega doma, ki smo ga uvrstili na redni mesečni seznam po vaseh. Potrebno je nabaviti sesalec in metlo za čiščenje.

**Sklep: -** naprošamo občino, da nam poda podatke o prodaji nepremičnin v VS Gornja Branica in pridobljenih sredstvih iz tega naslova v letih 2015 in 2016..

* Kupimo dve železni arhivski omari podjetja Tevis d.o.o.
* Občino naprošamo za podatke glede formalno pravne ureditve oddaje prostorov v vaškem domu v 1. nadstropju in mansardi na naslovu Kodreti 10.
* Zbiramo ponudbe za nakup sesalca

Zapisnikar: Anamarija Samec

Predsednik VO: Vid Sorta